Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 2 Pv 180/12/1104	Bratislava IV, 5.11.2013
EEČ : 2-11-117-2013

U Z N E S E N I E

Trestná vec:	obvinený XXXXX  
Prečin:	Nebezpečné prenasledovanie podľa § 360a odsek 1 písmeno a, písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obvinený od presne nezisteného času a intenzívnejšie od mesiaca september 2011 kontaktoval poškodenú XXXXX svoju bývalú priateľku, na jej mobilnom telefónnom čísle XXXXX SMS správami, v ktorých jej vulgárne nadával, vyhrážal sa jej zabitím, vykrútením krku, SMS správami s uvedeným obsahom ju zahlcoval, zasielal jej ich niekoľko denne, rovnako niekoľkokrát denne telefonoval poškodenej aj na pevnú linku do jej zamestnania v XXXXX XXXXX, SMS správy poškodená prijímala na adrese svojho prechodného bydliska na XXXXX v Bratislave, pričom poškodená reagovala tak, že v XXXXX na určité obdobie telefón s číslom XXXXX vypla a po jeho opätovnom zapnutí XXXXX sa načítalo množstvo SMS správ od obvineného s vulgárnym a výhražným obsahom, čo dňa XXXXX vyústilo do hospitalizácie poškodenej a i napriek tomu obvinený pokračoval v zasielaní SMS správ poškodenej a v rozmedzí obdobia od XXXXX jej takto zaslal 14 SMS správ s vulgárnym a výhražným obsahom, kde jej okrem iného písal, že si ju nájde, že ju zabije, že jej zlomí krk.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX OR PZ XXXXX XXXXX viedol trestné stíhanie obvineného XXXXX pre prečin nebezpečné prenasledovanie podľa § 360a ods. 1 písm. a), písm. c) Tr. zák. na uvedenom skutkovom základe.
Po skončení skráteného vyšetrovania predložil poverený príslušník spisový materiál s návrhom na podanie obžaloby v zmysle § 209 Trestného poriadku. Preskúmaním spisového materiálu som zistila, že v danej veci sú splnené zákonné podmienky na podmienečné zastavenie trestného stíhania podľa § 216 ods. 1 Trestného poriadku.
Podľa § 216 ods. 1 Trestného poriadku, v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradí škodu, ak bola trestným činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutia považovať za dostačujúce.
Obvinený XXXXX je trestne stíhaný pre prečin nebezpečného prenasledovania podľa § 360a ods. 1 písm. a), písm. c) Tr. zák., za ktorý zákon ustanovuje trest odňatia slobody až na jeden rok. 
Obvinený XXXXX počas výsluchu dňa 21.08.2012 a následne aj dňa 04.11.2013 vyhlásil, že spáchal skutok tak, ako to je uvedené v uznesení o vznesení obvinenia, priznal, že poškodenej posielal SMS správy v uvedenom znení a rozsahu, vysvetlil, že tak konal v podstate zo zúfalstva. Zo spáchania prečinu je obvinený usvedčovaný aj výpoveďou poškodenej XXXXX, výpoveďami svedkov XXXXX a XXXXX, ako aj prepismi SMS správ, ktoré poškodená pri podaní trestného oznámenia predložila. 
Obvinený XXXXX vyslovil súhlas s podmienečným zastavením trestného stíhania pri svojom výsluchu dňa 21.08.2012, ako aj 04.11.2013. Poškodená si v rámci trestného konania nárok na náhradu škody neuplatnila. Zo správ a posudkov k osobe obvineného vyplýva, že doposiaľ bol jedenkrát súdne trestaný, ale hľadí sa na neho akoby nebol odsúdený, za priestupok nebol prejednávaný. Obvinený je XXXXX 
Vzhľadom na vyššie uvedené, obvinený splnil všetky zákonné podmienky pre postup podľa § 216 Trestného poriadku, vyhlásil, že spáchal skutok, za ktorý je stíhaný, súhlasil s postupom podľa § 216 ods. 1 Trestného poriadku a spáchal prečin, za ktorý trestný zákon stanovuje trestnú sadzbu umožňujúcu predmetný postup. 
Skúšobnú dobu podmienečného zastavenia trestného stíhania som obvinenému určila s prihliadnutím na závažnosť spáchaného prečinu a na skutočnosť, že poškodenú už po podaní trestného oznámenia viac nekontaktoval. 
Počas skúšobnej doby bude povinnosťou obvineného viesť riadny život, nedopustiť sa žiadneho trestného činu, priestupku a ani iného protispoločenského konania, na základe čoho bude možné rozhodnúť o jeho osvedčení po uplynutí skúšobnej doby. V opačnom prípade rozhodnem o pokračovaní v trestnom stíhaní a na obvineného podám obžalobu príslušnému súdu. 
S poukazom na vyššie uvedené som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Švagerková
prokurátorka